Er du snagende, og kan du omsætte det til solide løsninger for Danmarks befolkning?

Professionel lurerkultur

Den nye terrorpakke giver Efterretningstjenesten fantastiske muligheder for at overvåge borgerne. Det varmer naturligvis vores spionhjerter, men for at imødekomme eventuel kritik fra offentligheden, opretter vi nu en ny afdeling for Borgerservice. Efterretningstjenesten ønsker at gøre opmærksom på de mange fordele, der er ved et overvågningssamfund, hvor dine ting aldrig rigtig bliver slettet, og hvor du aldrig er helt alene ved din computer.

Krænk løs

Som chef for Borgerservice-afdelingen står du i spidsen for lanceringen af en række nye services. Fælles for dem er mottoet ”Vi spionerer for dig”, og du er med til at tydeliggøre værdien af overvågningssamfundet.

Nye produkter

Blandt andet lancerer Efterretningstjenesten en ny backup-tjeneste. Den går kort sagt ud på, at du, hvis din harddisk crasher, eller din computer eller smartphone bliver stjålet, kan henvende dig til Efterretningstjenesten og få udleveret en komplet kopi af alle dine data. For at minimere aggressiv sprogbrug generelt i samfundet, retter vi i den forbindelse en række ord i dine dokumenter, før du får dem retur. Fx bliver ’terrorist’ til ’baryl’ og ’masseødelæggelsesvåben’ bliver til ’velkomstdrink’.

På sigt er planen at lancere flere services, herunder:

at hjælpe borgere, der har glemt, hvor de har parkeret deres bil ved hjælp af oplysninger fra overvågningskameraer

at udfase skolefotos ved hjælp af billeder fra de mange nye fotovogne

at hjælpe singler på kødmarkedet ved at lægge deres billeder og videoer ud på diverse datingsider

Utrolige og fortrolige vilkår

Du bliver en del af et lusket miljø, hvor dygtige og uforudsigelige kolleger står klar til at tage godt imod dig. Hos Efterretningstjenesten skal du altid kigge dig over skulderen og også være klar til at se over andres skuldre. Og da det kan give en del nakkeproblemer, tilbyder vi massageordning, hvor sikkerhedsgodkendte tidligere agenter, står klar til at vride dig igennem. Derudover har vi et air hockey-bord.

Søg jobbet, hvis du har:

Erfaring som hacker eller stalker

Interesserer dig for andre folks privatliv, og elskede "Big Brother" og filmen ”De andres liv”

Er fan af alt fordækt, der kan forkortes til 3 bogstaver (DDR, CIA, NSA m.fl.)

Gem din ansøgning på din harddisk. Så kontakter vi dig, hvis du har fået stillingen.

Ansøgningsfrist 1. april 2015.